Gandia acull el Campionat de ciclisme Autonòmic d'Escoles el pròxim 27 de juny
21 juny 2021

## Gandia acull el Campionat de ciclisme Autonòmic d'Escoles el pròxim 27 de juny21 juny 2021Última actualització: 21 juny 2021

![](../gestion/img/0992144388245d51cf524513d359982258c9a5cc163c247b71550e737ed48493.jpg)  
  

La regidora delegada d'Esports, Lydia Morant, acompanyada del director de l'Escola de Ciclisme TriaSport-Mafroda de Gandia, Javier Puente, ha presentat aquest matí en roda de premsa el Campionat Autonòmic d'Escoles Comunitat Valenciana que es desenvoluparà al costat de l'Hotel Tres Anclas de la Platja de Gandia el diumenge dia 27 de juny a les 10 hores amb la participació de vora 500 xiquets i xiquetes procedents de 50 escoles de ciclisme de la Comunitat.

Respecte del campionat, Morant ha agraït al club la implicació i l'organització d'aquest esdeveniment que "_casa molt bé amb la filosofia de l'Ajuntament de Gandia de foment i promoció d'esport base_" i ha assenyalat aquest any l'activitat es trasllada de primera línia de platja, on s'hi ha desenvolupat habitualment, al camp de rugbi situat al costat de l'Hotel Tres Anclas "_per evitar aglomeracions i per poder assegurar el compliment de les mesures de seguretat, especialment la distància de seguretat, i perquè els pares i mares puguen gaudir de l'esdeveniment sense haver de confluir en les zones més massificades de la platja de Gandia, ja que ens trobem pràcticament en plena temporada estival_".

Per la seua banda, Puente ha detallat que "_al campionat autonòmic participaran uns 500 xiquets i xiquetes procedents de 50 escoles de ciclisme de la Comunitat (20 escoles procedents de la província d'Alacant, 16 de València i 14 de Castelló), entre ells 16 xiquets i 7 xiquetes de l'Escola TriaSport de Gandia_". Així mateix, ha explicat que "l_'esdeveniment arrancarà a les 10 hores amb una prova d'habilitat on competiran els 5 millors ciclistes de cada categoria (promesa, amateur, aleví i infantil) i província, i a partir de les 10:30 h s'iniciarà la competició amb tres carreres per categoria (primer, segon i dones). La prova, que conclourà sobre les 13:30 hores, comptarà amb un circuit d'1 quilòmetre que començarà i finalitzarà a les portes de l'Hotel Tres Anclas_".